CELEX: 32014R0187
Language: hr
Date: 2014-02-26 00:00:00
Title: Provedbena uredba Komisije (EU) br. 187/2014 оd 26. veljače 2014. o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari metiokarba  Tekst značajan za EGP

27.2.2014   
            
            
               HR
            
            
               Službeni list Europske unije
            
            
               L 57/24
            
         
      PROVEDBENA UREDBA KOMISIJE (EU) br. 187/2014
   оd 26. veljače 2014.
   o izmjeni Provedbene uredbe (EU) br. 540/2011 u pogledu uvjeta za odobrenje aktivne tvari metiokarba
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezinu drugu mogućnost iz članka 21. stavka 3. i njezin članak 78. stavak 2.,
   budući da:
   
               (1)
            
            
               Aktivna tvar metiokarb uvrštena je Direktivom Komisije 2007/5/EZ (2) u Prilog I. Direktivi Vijeća 91/414/EEZ (3) uz uvjet da države članice na koje se to odnosi osiguraju da podnositelj prijave na čiji je zahtjev metiokarb uvršten u taj Prilog dostavi dodatne potvrdne informacije o riziku za ptice, sisavce i člankonošce koji ne pripadaju ciljnoj skupini.
            
         
               (2)
            
            
               Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).
            
         
               (3)
            
            
               Podnositelj prijave državi članici izvjestiteljici, Ujedinjenoj Kraljevini, dostavio je dodatne informacije u obliku studija u cilju potvrđivanja ocjene rizika za ptice, sisavce i člankonošce koji ne pripadaju ciljnoj skupini u roku predviđenom za njihovu dostavu.
            
         
               (4)
            
            
               Ujedinjena Kraljevina ocijenila je dodatne informacije koje je dostavio podnositelj prijave. Svoju je ocjenu u obliku dopune nacrtu izvješća o ocjeni 5. travnja 2011. dostavila drugim državama članicama, Komisiji i Europskoj agenciji za sigurnost hrane, u daljnjem tekstu „Agencija”.
            
         
               (5)
            
            
               Komisija se savjetovala s Agencijom koja je predstavila svoje mišljenje o ocjeni rizika metiokarba 1. lipnja 2012. (5). Nacrt izvješća o ocjeni, dopunu i mišljenje Agencije pregledale su države članice i Komisija u okviru Stalnog odbora za prehrambeni lanac i zdravlje životinja, a finalizirani su 13. prosinca 2013. u obliku izvješća Komisije o pregledu za metiokarb.
            
         
               (6)
            
            
               Uzimajući u obzir dodatne informacije koje je dostavio podnositelj prijave, Komisija smatra da zatražene dodatne potvrdne informacije nisu dostavljene.
            
         
               (7)
            
            
               Komisija je pozvala podnositelja prijave da dostavi primjedbe o izvješću o pregledu za metiokarb.
            
         
               (8)
            
            
               Komisija je zaključila da se visok rizik za ptice, sisavce i člankonošce koji ne pripadaju ciljnoj skupini ne može isključiti čak i ako se uvedu dodatne mjere za smanjenje rizika.
            
         
               (9)
            
            
               Potvrđuje se da se aktivna tvar metiokarb smatra odobrenom u skladu s Uredbom (EZ) br. 1107/2009. Kako bi se spriječila izloženost ptica, sisavaca i člankonožaca koji ne pripadaju ciljnoj skupini, potrebno je dodatno ograničiti uporabu te aktivne tvari i povući je iz uporabe kao moluskicida.
            
         
               (10)
            
            
               Provedbenu uredbu (EU) br. 540/2011 treba stoga na odgovarajući način izmijeniti.
            
         
               (11)
            
            
               Državama članicama potrebno je osigurati dovoljno vremena da izmijene ili oduzmu odobrenja za sredstva za zaštitu bilja koja sadržavaju metiokarb.
            
         
               (12)
            
            
               U slučaju sredstava za zaštitu bilja koja sadržavaju metiokarb, ako države članice odobre razdoblje odgode u skladu s člankom 46. Uredbe (EZ) br. 1107/2009, to bi razdoblje moralo isteći najkasnije osamnaest mjeseci nakon datuma stupanja na snagu te Uredbe.
            
         
               (13)
            
            
               Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
            
         DONIJELA JE OVU UREDBU:
   Članak 1.
   Izmjena Provedbene uredbe (EU) br. 540/2011
   Prilog Provedbenoj uredbi (EU) br. 540/2011 mijenja se u skladu s Prilogom ovoj Uredbi.
   Članak 2.
   Prijelazne mjere
   U skladu s Uredbom (EZ) br. 1107/2009 države članice dužne su prema potrebi izmijeniti ili oduzeti postojeća odobrenja za sredstva za zaštitu bilja koja sadržavaju metiokarb kao aktivnu tvar do 19. rujna 2014.
   Članak 3.
   Razdoblje odgode
   Sva razdoblja odgode koja države članice odobre u skladu s člankom 46. Uredbe (EZ) br. 1107/2009 moraju biti što kraća i istječu najkasnije 19. rujna 2015.
   Članak 4.
   Stupanje na snagu
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 26. veljače 2014.
      
         
            Za Komisiju
         
         
            Predsjednik
         
         José Manuel BARROSO
         
      
   
   
      (1)  SL L 309, 24.11.2009., str. 1.
   
      (2)  Direktiva Komisije 2007/5/EZ od 7. veljače 2007. o izmjeni Direktive Vijeća 91/414/EEZ radi uvrštavanja aktivnih tvari kaptana, folpeta, formetanata i metiokarba (SL L 35, 8.2.2007., str. 11.).
   
      (3)  Direktiva Vijeća 91/414/EEZ od 15. srpnja 1991. o stavljanju na tržište sredstava za zaštitu bilja (SL L 230, 19.8.1991., str. 1.).
   
      (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).
   
      (5)  Europska agencija za sigurnost hrane; Zaključak stručnog pregleda ocjene rizika od pesticida za potvrdne podatke dostavljene za aktivnu tvar metiokarb. EFSA Journal 2012.; 10(6):2758. (str. 14.) doi:10.2903/j.efsa.2012.2758. Dostupno na internetu: www.efsa.europa.eu/efsajournal.htm
   
      PRILOG
      Stupac „Posebne odredbe” retka 148., metiokarb, dijela A Priloga Provedbenoj uredbi (EU) br. 540/2011 zamjenjuje se sljedećim:
      
         „DIO A
         Dopušten za uporabu samo kao repelent pri tretiranju sjemena i insekticid.
         DIO B
         Pri ocjenjivanju dokumentacije za registraciju sredstava za zaštitu bilja koja sadržavaju metiokarb za druge uporabe osim za tretiranje sjemena kukuruza, države članice moraju obratiti posebnu pozornost mjerilima iz članka 4. stavka 3. Uredbe (EZ) br. 1107/2009 i osigurati da se svi potrebni podaci i informacije dostave prije davanja odobrenja.
         Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o pregledu za metiokarb, a posebice njegovi dodaci I. i II., kako su finalizirani na Stalnom odboru za prehrambeni lanac i zdravlje životinja 29. rujna 2006.
         U toj cjelovitoj ocjeni države članice moraju obratiti posebnu pozornost na:
         
                     —
                  
                  
                     zaštitu ptica, sisavaca i člankonožaca koji ne pripadaju ciljanoj skupini i osigurati da uvjeti za registraciju uključuju prema potrebi mjere za smanjenje rizika,
                  
               
                     —
                  
                  
                     sigurnost korisnika sredstva i ostalih nazočnih osoba te osigurati da je uvjetima uporabe propisana primjena odgovarajućih osobnih zaštitnih sredstava,
                  
               
                     —
                  
                  
                     izloženost potrošača putem hrane.”